Briselē, 22.12.2004

SEC(2004) 1621 galīgā redakcija

Ieteikums

PADOMES LĒMUMS

ar ko atbilstīgi 104. panta 8. punktam nosaka, vai, atsaucoties uz Padomes ieteikumiem, seko Ungārijas efektīva rīcība saskaņā ar Eiropas Kopienas dibināšanas līguma 104. panta 7. punktu

(iesniegusi Komisija)

PASKAIDROJUMA RAKSTS

Pārmērīga budžeta deficīta novēršanas procedūru regulē Līguma 104. pants un Padomes 1997. gada 7. jūlija Regula par to, kā paātrināt un precizēt pārmērīga budžeta deficīta novēršanas procedūras īstenošanu, kas ir Stabilitātes un izaugsmes pakta sastāvdaļa. Šos noteikumus papildina politiskās saistības, kas ietvertas Amsterdamas Eiropadomes 1997. gada 17. jūnija rezolūcijā par Stabilitātes un izaugsmes paktu.

Ņemot vērā paziņoto deficītu 5,9% apmērā no IKP 2003. gadā[1] Komisija attiecībā uz Ungāriju 2004. gada 12. maijā uzsāka pārmērīga budžeta deficīta novēršanas procedūru . Pēc Komisijas ieteikuma Padome 2004. gada 5. jūlijā nolēma, ka atbilstoši 104. panta 6. punktam Ungārijai ir pārmērīgs budžeta deficīts, un saskaņā ar 104. panta 7. punktu izdeva ieteikumu Ungārijas iestādēm tā labošanai[2]. Šajā ieteikumā Padome uzaicināja Ungārijas iestādes " novērst pašreizējo pārmērīgā deficīta stāvokli pēc iespējas ātrāk ” un “ veikt darbības vidējā laika posmā, kā paredzēts 2004. gada maijā iesniegtajā konverģences programmā ” (ar šādiem ikgadējiem mērķiem: 4,6% no IKP 2004. gadā, 4,1% no IKP 2005. gadā, 3,6% 2006. gadā, 3,1% 2007. gadā un 2,7% 2008. gadā). Padome noteica 2004. gada 5. novembri kā termiņu, ar kuru " uzsākt efektīvu darbību, izmantojot paredzētos pasākumus, lai sasniegtu deficīta mērķi 2005. gadā ”. Ungārijai ieteica arī “ pēc iespējas ātrāk veikt pasākumus, kas paredzēti 2004. gada maija konverģences programmā, it īpaši būt gatavai ieviest papildu metodes, ja nepieciešams, lai sasniegtu vispārējo valdības budžeta deficīta mērķi 2004. gadā ”. Bez tam Padome aicināja Ungārijas iestādes “ izmantot katru iespēju, lai paātrinātu fiskālo sakārtošanu ; ieviest pieņemtās valsts pārvaldes, veselības un izglītības sistēmu reformas, lai nodrošinātu paredzēto izdevumu samazināšanu un uzlabotu ilgtermiņa publiskās finanses ”; un “ nodrošināt, ka plānotie nodokļu samazinājumi tiek atbilstoši finansēti, un padarīt to ieviešanu iespējamu sakarā ar deficīta mērķu sasniegšanu ”.

Saskaņā ar Regulas (EK) Nr. 1467/97 4. panta 2. punktu Padomei, lemjot par to, vai tās ieteikumiem, ko tā pieņēmusi saskaņā ar 104. panta 7. punktu, seko efektīva rīcība, savā lēmumā jābalstās uz attiecīgās dalībvalsts valdības publiski paziņotajiem lēmumiem.

Kaut arī ieteikumā noteiktais termiņš – 5. novembris – attiecas uz 2005. gada budžetu, 2004. gada budžeta īstenošanas rādītājiem ir liela loma šajā kontekstā. Konverģences programmā bija paredzēta intensīva sākotnēja konsolidācija, kur vislielākā uzmanība tika pievērsta 2004. gada konsolidācijai (lai, cita starpā, atjaunotu uzticību Ungārijas ekonomiskajai politikai), tāpēc 2004. gada mērķis - 4,6% no IKP - bija īpaši svarīgs[3]. Šī iemesla dēļ Padome ieteica Ungārijas iestādēm nepieciešamības gadījumā būt gatavām uzsākt papildu pasākumus diviem izdevumu samazināšanas pasākumiem janvārī un martā, kas kopā sastādīja 1,2% no IKP, lai sasniegtu valdības mērķi attiecībā uz budžeta deficītu - 4,6% no IKP 2004. gadā[4]. Pēc Padomes ieteikuma 2004. gada jūlijā Ungārijas iestādes nolēma ierobežot ministriju pārnestās apropriācijas, uz kurām konverģences programma norādīja kā uz riska faktoru (iespējamais efekts līdz 0,5% no IKP); ar to bija paredzēts ierobežot izdevumu pārsniegšanu. Septembrī iestādes pieņēma koriģējošu aktu kopumu, kas uzlaboja budžeta saldo par 0,2% no IKP.

Neskatoties uz šo labojumu, 2004. gada septembrī oficiālais mērķis 4,6% no IKP tika labots uz 5,3% no IKP. Neveiksme, mēģinot sasniegt 4,6% budžeta deficītu, izskaidrojama ar trīs faktoriem: 2003. gada deficīta pārskatīšanu (par 0,3% no IKP), izdevumu pārsniegšanu un pārāk optimistiskām prognozēm (galvenokārt attiecībā uz PVN). Saskaņā ar Komisijas Rudens prognozi 2004. gada deficīts būs vēl augstāks, aptuveni 5,5% no IKP, galvenokārt dažādu risku dēļ budžeta ieņēmumu un izdevumu daļā. Mērķis netika sasniegts (par 0,9 procentu punktiem saskaņā ar Komisijas prognozi), neskatoties uz IKP pieaugumu, kas bija augstāks nekā plānots.

Ungārijas valdība 2004. gada 15. oktobrī iesniedza Ungārijas parlamentam budžeta likumprojektu 2005. gadam. Tajā uzstādītais mērķis ir kopējais valsts budžeta deficīts 4,7% 2005. gadā, pieņemot, ka reālā IKP pieaugums 2005. gadā ir 4%. Tas ir uzlabojums par 0,6 procentu punktiem, salīdzinot ar 2004. gada pārskatīto mērķi 5,3%. Paredzams, ka šis budžeta deficīta samazinājums radīsies galvenokārt no ietaupījumiem, kas saistīti ar mazākiem procentiem par parādu apkalpošanu (neto procentu izdevumi samazināsies par 0,4% no IKP), kā arī dažu izdevumu ierobežošanu. 2005. gada budžeta peļņas daļā ierēķināts ieņēmumu samazinājums attiecībā pret IKP par 1 procentu punktu no IKP, no 44.5% līdz 43.5% no IKP, sakarā ar vienreizējiem un pārnesuma efektiem no 2004. gada. Personu ienākuma nodokļa samazinājumu 2005. gada budžetā ievērojami kompensēs citi nodokļu pasākumi, tādēļ uzskata, ka nodokļu sistēmas izmaiņas neietekmēs ieņēmumus. Budžetā ir ietverta "ārkārtas" rezervju pakete 0,5% apmērā no IKP varbūtējai 2005. gada mērķu pārsniegšanai. Tā ir domāta neparedzētām korekcijām procesos, kurus valdība nespēj ietekmēt. Kaut arī šādas rezerves izveidošana ir atbalstāma, piešķirtā summa šķiet pieticīga, ņemot vērā ar 2005. gada budžetu saistītos riskus, kā atzīmēts Komisijas rudens prognozē. Īpaši jāievēro šādi apstākļi: (1) procentu izdevumi var būt augstāki nekā paredzēts, (2) jaunie noteikumi par izdevumu ierobežošanu var būt nepietiekami vai neefektīvi, kā tika minēts notiekošajās parlamenta debatēs par 2005. gada budžetu, (3) pastāv risks, ka atsevišķi ieņēmumi ir novērtēti pārāk optimistiski (galvenokārt PVN). Ņemot vērā šos apstākļus, Komisija prognozē 2005. gada budžeta deficītu 5,2% no IKP ar novirzi 0,5 procentu punkti attiecībā pret budžetu un 1,1 procentu punkti salīdzinājumā ar pagājušā gada maijā iesniegtās konverģences programmas mērķi (4,1%).

Konverģences programma paredz vispārējas strukturālas reformas (galvenokārt valsts pārvaldē un veselības un izglītības nozarēs), kas atbalstīs izdevumu kontroles pasākumus vidējam laika posmam. 2005. gada budžetā ir vairāki strukturālie pasākumi, taču tie šķiet nepietiekami visaptveroši vai tālejoši, lai nodrošinātu izdevumu samazināšanu, kas nepieciešama 2005. gada budžetam un vidēja termiņa korekcijām, ko paredz konverģences programma un ir apstiprinājusi Padome. Tas jo īpaši attiecas uz veselības aprūpes nozari, kur visaptveroša veselības aprūpes reforma tika atlikta.

Secinājums: (i) kaut arī 2004. gadā ir sasniegta zināma konsolidācija, Ungārijas iestāžu rīcība, kas seko Padomes ieteikumam sasniegt izšķirošo 2004. gada mērķi, uzskatāma par nepietiekošu, jo paredzams, ka konverģences programmā noteiktais mērķis tiks būtiski pārsniegts. (ii) jaunais oficiālais 2005. gada mērķis ir par 0,6 procentu punktiem augstāks nekā sākotnējais ieteikuma un konverģences programmas budžeta deficīta mērķis. Saskaņā ar Komisijas rudens prognozi paredzama budžeta deficīta pārsniegšana vēl par 0,5 procentu punktiem, kā rezultātā budžeta deficīta pārsniegšana palielināsies par 1,1 procentu punktiem salīdzinājumā ar plāniem, un samazinās korekciju salīdzinājumā ar 2004. gadu (kas saskaņā ar Komisijas prognozi ir 5,5% no IKP) tikai par 0,3 procentu punktiem. (iii) Novirze no plānotajām korekcijām, kur nākamā gada deficīts visticamāk vēl aizvien pārsniegs 5% no IKP, un strukturālo reformu lēnā gaita apdraud pārmērīgā budžeta deficīta novēršanu 2008. gadā, ja vien valdība nepieliks lielākas pūles pasludināto makroekonomisko mērķu sasniegšanā. Šo notikumu gaitu var uzskatīt par Ungārijas iestāžu nepietiekamu rīcību[5].

Paredzams, ka parāda attiecība 2004. un 2005. gadā būs nedaudz zem 60% (Komisijas rudens prognoze paredz attiecīgi 59.7% un 59.5%).

Galvenie budžeta rādītāji 2003.-2006. gadā (% no IKP) |

2003 | 2004 | 2005 | 2006 |

Kopējais valsts budžeta deficīts |

- konverģences programma | -5.9 | -4.6 | -4.1 | -3.6 |

- pārskatītie valdības mērķi | -5.3 | -4.7 |

- Komisijas prognozes | -6.2 | -5.5 | -5.2 | -4.7 |

Kopējais valdības parāds |

- konverģences programma | 59.1 | 59.4 | 57.9 | 56.8 |

- pārskatītie valdības mērķi | 59.1 | 59.6 | 58.6 |

- Komisijas prognozes | 58.9 | 59.7 | 59.5 | 58.9 |

p.m. faktiskais IKP pieaugums (%) |

- konverģences programma | 2.9 | 3.3-3.5 | 3.5-4 | ca.4 |

- iestāžu prognoze | 3.0 | 3.8-3.9 | 4.0 | 4.0-4.5 |

- Komisijas prognozes | 3.0 | 3.9 | 3.7 | 3.8 |

Avoti: Komisijas dienestu 2004. gada rudens ekonomiskā prognoze; 2004. gada maija konverģences programma; 2005. gada budžets. |

Saskaņā ar Līguma 104. panta 8. punkta un Regulas (EK) Nr. 1467/97 4. panta 1. punkta nosacījumiem, ja Padome uzskata, ka līdz 2004. gada 5. novembrī noteiktajām termiņa beigām nav sekojusi efektīva rīcība tās ieteikumiem saskaņā ar 104. panta 7. punktu, Padomei nekavējoši pēc šī termiņa beigām ir jāpieņem attiecīgs lēmums. Ņemot vērā šos faktus, Komisija uzskata, ka Padomes ieteikumiem noteiktajā termiņā nav sekojusi efektīva rīcība saskaņā ar 104. panta 7. punktu, un tā iesaka Padomei pieņemt attiecīgu lēmumu.

Saskaņā ar Līguma 104. panta 8. punktu, ja Padome nosaka, ka tās ieteikumam nav sekojusi efektīva rīcība saskaņā ar 104. panta 7. punktu, tā var nolemt publicēt šo ieteikumu. Taču saskaņā ar Eiropadomes Stabilitātes un izaugsmes pakta rezolūciju Ungārija ir piekritusi ieteikuma publicēšanai jau 2004. gada jūlijā[6].

Attiecībā uz tālākajiem procedūras soļiem, ja Padome uzskata, ka nav sekojusi efektīva rīcība tās saskaņā ar 104. panta 7. punktu adresētajiem ieteikumiem, tā var izdot citu ieteikumu Ungārijai, balstoties uz Komisijas ieteikumu, saskaņā ar 104. panta 7. punktu, jo Ungārija vēl nav eiro zonas locekle (tā ir dalībvalsts, kurai piemēro izņēmuma nosacījumus) un tāpēc tai nepiemēro pēdējos divus soļus pārmērīga budžeta deficīta novēršanas procedūrām kas noteikti ar 104. panta 9. punktu un 104. panta 11. punktu. (skatīt Līguma 122. panta 3. punktu). Šajā ieteikumā tiks ņemtas vērā izmaiņas Ungārijas konverģences programmā.

Ieteikums

PADOMES LĒMUMS

ar ko atbilstīgi 104. panta 8. punktam nosaka, vai, atsaucoties uz Padomes ieteikumiem, seko Ungārijas efektīva rīcība saskaņā ar Eiropas Kopienas dibināšanas līguma 104. panta 7. punktu

EIROPAS SAVIENĪBAS PADOME,

ņemot vērā Eiropas Kopienas dibināšanas līgumu un jo īpaši tā 104. panta 8. punktu,

ņemot vērā Komisijas ieteikumu,

tā kā

Saskaņā ar Līguma 104. pantu dalībvalstīm jāizvairās no pārmērīga valsts budžeta deficīta.

Stabilitātes un izaugsmes pakta mērķis ir sakārtotas valsts finanses kā līdzeklis, lai nostiprinātu nosacījumus stabilām cenām un stiprai, stabilai izaugsmei, kas veicina nodarbinātības kāpumu. Stabilitātes un izaugsmes pakts ietver Padomes Regulu (EK) Nr. 1467/97 par to, kā paātrināt un precizēt pārmērīga budžeta deficīta novēršanas procedūras īstenošanu[7], kas noteikta Līguma 104. pantā, lai veicinātu pārmērīga valsts budžeta deficīta tūlītēju novēršanu.

Amsterdamas Eiropadomes 1997. gada 17. jūnija rezolūcija par Stabilitātes un izaugsmes paktu[8] svinīgi aicina visas puses, dalībvalstis, Padomi un Komisiju, stingri un savlaicīgi īstenot Līgumu un Stabilitātes un izaugsmes paktu.

Padome ar 2004. gada 5. jūlija Lēmumu 2004/xxx/EK[9] noteica, ka saskaņā ar 104. panta 6. punktu Ungārijā ir pārmērīgs budžeta deficīts.

Saskaņā ar Līguma 104. panta 7. punktu un Regulas (EK) Nr. 1467/97 3. panta 4. punktu Padome 2004. gada 5. jūlijā pieņēma Ieteikumu Ungārijas iestādēm, lai pēc iespējas ātrāk novērstu pārmērīgu budžeta deficītu un veikt darbības vidējā laika posmā, lai līdz 2008. gadam pārliecinoši un stabili samazinātu budžeta deficītu zem 3% no IKP saskaņā ar budžeta deficīta samazināšanas plānu, kas izklāstīts iestāžu iesniegtajā konverģences programmā, kura apstiprināta ar Padomes 2004. gada 5. jūlija atzinumu. Šajā ieteikumā Ungārijas valdībai ir dots laiks līdz 2004. gada 5. novembrim, lai uzsāktu efektīvu darbību, izmantojot paredzētos pasākumus, lai 2005. gadā sasniegtu budžeta deficīta mērķi 4,1% no IKP. Šajā dokumentā Ungārijai ieteica arī pēc iespējas ātrāk veikt pasākumus, kas paredzēti 2004. gada maija konverģences programmā, it īpaši būt gatavai ieviest papildu metodes, ja nepieciešams, lai sasniegtu vispārējo valdības budžeta deficīta mērķi 2004. gadā, kas ir 4,6% no IKP. Bez tam Padome aicināja Ungārijas iestādes izmantot katru iespēju, lai paātrinātu fiskālo sakārtošanu; īstenot paredzētās valsts pārvaldes, veselības aprūpes un izglītības sistēmas reformas; un nodrošināt, ka plānotie nodokļu samazinājumi tiek atbilstoši finansēti, un padarīt to ieviešanu atkarīgu no deficīta mērķu sasniegšanas.

Saskaņā ar Regulas (EK) Nr. 1467/97 4. panta 2. punktu Padomei, lemjot par to, vai tās ieteikumiem, ko tā pieņēmusi saskaņā ar 104. panta 7. punktu, seko efektīva rīcība, savā lēmumā jāņem vērā attiecīgās dalībvalsts valdības publiski paziņotie lēmumi.

Novērtējot lēmumus, ko Ungārija publiski paziņojusi līdz Padomes ieteikumā noteiktajam termiņam sakarā ar Padomes ieteikumu, kas pieņemts atbilstoši 104. panta 7. punktam, var secināt, ka:

Kaut arī Ungārijas valdība pēc Padomes ieteikuma ir pieņēmusi vairākus papildus pasākumus, tie nebija pietiekami efektīvi, lai sasniegtu 2004. gada budžeta deficīta mērķi 4,6% no IKP, un ir sagaidāms, ka šis mērķis tiks būtiski pārsniegts;

Kaut arī 2005. gada budžetā ir paredzēti vairāki pasākumi, tie nav pietiekami, lai sasniegtu budžeta deficīta mērķi 4,1% no IKP, attiecībā uz kuru ir paredzams, ka tas tiks būtiski pārsniegts;

Līdz šim īstenotie Ungārijas iestāžu pasākumi nevarēs novērst atkāpi no plānotajām korekcijām, kas, ņemot vērā maija konverģences programmā paredzēto strukturālo reformu lēno gaitu, jo īpaši veselības aprūpes jomā, var apdraudēt pārmērīga budžeta deficīta novēršanu līdz 2008. gadam, ja vien valdība nepieliks lielākas pūles tās pasludināto makroekonomisko mērķu sasniegšanā.

Līguma 104. panta 8. punktā teikts, ja Padome nosaka, ka tās ieteikumam nav sekojusi efektīva rīcība saskaņā ar 104. panta 7. punktu, tā var nolemt publicēt šo ieteikumu. Taču saskaņā ar Eiropadomes Stabilitātes un izaugsmes pakta rezolūciju Ungārija ir piekritusi ieteikuma publicēšanai jau 2004. gada jūlijā.

IR NOLĒMUSI ŠĀDI.

1. pants

Ungārija nav veikusi efektīvus pasākumus, atsaucoties uz Padomes 2004. gada 5. jūlija ieteikumu šajā ieteikumā noteiktajā termiņā.

2. pants

Šis lēmums ir adresēts Ungārijas Republikai.

Briselē,

Padomes vārdā ––

[1] Tā balstījās uz Komisijas 2004. gada pavasara prognozi, kurā tika ņemti vērā dati., ko Ungārija iesniedza 2004. gada pavasarī. Vispārējo valdības budžeta deficītu 2004. gada septembra paziņojumā par 2003. gadu koriģēja no 5,9% uz 6,2% no IKP.

[2] Skatīt http://register.consilium.eu.int/pdf/en/04/st11/st11218.en04.pdf.

[3] Attiecībā uz šiem mērķiem tika ņemti vēra izdevumi, kas valdībai radās saistībā ar 1998. gada pensiju reformu (bija sagaidāms, ka tie pieaugs no 0,7% 2003. gadā līdz 1% no IKP 2008. gadā).

[4] Tas jau bija pārskatīts mērķis salīdzinājumā ar 3,8% no IKP, kā sākotnēji paredzēja 2004. gada bud˛ets. 2004. gada mērķis pirmo reizi tika pārskatīts 2004. gada janvārī, atsaucoties uz ievērojamu izdevumu pārsniegšanu 2003. gada pēdējos mēnešos, kas pierādīja, ka 2004. gada budžets balstās uz pārāk optimistiskiem pieņēmumiem.

[5] Šis novērtējums nemainīsies arī tad, ja saskaņā ar Ungārijas valdības neseno lēmumu budžeta deficīts ir pārklasificēts - EUROSTAT akceptētajam pārejas periodam – bez 1998. gada pensiju reformas radītajiem izdevumiem, kas tika iekļauti budžeta deficīta korekcijā 2004. valdības konverģences programmā, kas minēta Padomes 2004. gada 5. jūlija ieteikumā. Pārejas perioda klasifikācija īslaicīgi iespaido budžeta līmeni, bet izmaiņas korekcijās starp 2004. un 2005. gadu ir nelielas. Turklāt, vairāku gadu ilga korekcija, kuras mērķis ir panākt, lai 2008. gadā budžeta deficīts nepārsniegtu 3%, novērtējama, tikai ņemot vērā šos izdevumus, jo, sākot ar 2007. gada marta paziņojumu, iestādēm būs jāziņo par budžeta deficītu atbilstoši standarta klasifikācijai.

[6] Padomes 2004. gada 6. jūlija dokuments 11218/04, kas pieejams Padomes dokumentu publiskajā reģistrā ar nosaukumu „Padomes ieteikums Ungārijai ar nolūku izbeigt pārmērīgu valdības budžeta deficīta stāvokli - Līguma 104. panta 7. punkta piemērošana”.

[7] OV L 209, 2.8.1997., 6. lpp.

[8] OV C 236, 2.8.1997., 1. lpp.

[9] "Oficiālajā Vēstnesī" vēl nav publicēts.